રસ્તા પર એને જતી હું જોઈ રહ્યો. કેરિટાના વિયોગમાં જે નિસહાય અને એકાકી વર્ષો મારે અહીં પસાર કરવાનાં હતાં એને પણ એની સાથે-સાથે ચાલતા જતાં હું જોઈ શકતો હતો. એની સાથે હવે કોઈ વાત નહીં થઈ શકે; મારે ઘેર એ ચા પીવા નહીં આવે, સાંજના ભોજનમાં, કે પછી વસાહતમાં થતી મિજબાનીઓમાં એનો સાથ હવે મને નહીં મળે! ક્યુલિઅન છોડીને જવાની સલાહ મેં જરૂર નિસ્વાર્થ ભાવે આપી હશે, પણ એ ત્યાગ મને હવે ભારે પડી રહ્યો હતો.